ཡང་གྲོགས་པོས༼གལ་ཏེ་སུམ་རྟགས་གཉིས་ཐོན་མིས་བརྩམས་ཡོད་ན་ས་པཎ་བར་སུམ་རྟགས་ཀྱི་འགྲེལ་པ་གཅིག་ཀྱང་མ་བྱུང་བ་ཅི་ཞིག་ཡིན༽་ཞེས་པ་ལ་དོགས་སློང་གི་རིགས་པ་འདི་ཡོད་དེ།ས་པཎ་ཡར་སྔོན་དུ་བྲིས་པའི་སུམ་རྟགས་ཡོད་མེད་ད་དུང་བོད་ཀྱི་ཆེད་མཁས་པས་དཔྱད་ཞིབ་བྱེད་བཞིན་པའི་སྒང་ཡིན་མོད།ཁྱོད་ཀྱིས་དེའི་ཡར་སྔོན་དུ་མ་བྱུང་བ་ངས་མ་མཐོང་བའི་ཕྱིར་ཞེས་རྟགས་འགོད་རྒྱུ་ཡིན་ནམ།དེ་མིན་ན་ཅུང་ཁ་ཚོད་གཅོད་སྔ་བའི་སྐྱོན་ཞིག་ངང་ངམ་ཤུགས་ཀྱིས་འོང་གིན་འདུགདེ་ལས་ཀྱང་ཡ་མཚན་པ་ཞིག་ལ།༼བོད་པ་རྣམས་རྩ་བ་ཞིག་བྱུང་ན་འགྲེལ་བ་འབྲི་རྒྱུ་ལ་ཤིན་ཏུ་དགའ་བོ་ཞིག་ཡིན་ཏེ༽ཞེས་མངོན་རྟོགས་རྒྱན་རྒྱལ་བོ་རང་གིས་འགྲེལ་གནང་བ་དེས་མཚོན་ཞེས་རྟགས་འགོད་རྒྱུ་ཡིན་ནམ།དེ་ལྟ་བུ་ལ་འགྲེལ་བ་གནང་བར་བདེན་མོད།དེ་ལ་འགྲེལ་གནང་བས་སུམ་ཅུ་བ་ལ་འགྲེལ་གནང་དགོས་ཞེས་གཏད་སོ་མེད་པའི་རྟགས་འགོད་རྒྱུར་ངོ་མི་གནོང་ངམ།ལྷག་པར་དུ་ས་པཎ་མ་བྱོན་པའི་ཡར་སྔོན་གྱི་རྡོ་རིང་དང་ཏུན་ཧོང་གཏེར་སོགས་ཡིག་རྙིང་དག་ན་སུམ་རྟགས་དང་མི་མཐུན་པའི་ཚིག་རེ་ཟུང་ཡོད་ལ།བརྒྱ་ཆའི་དགུ་བཅུ་སྟོད་ཡས་མས་སུམ་རྟགས་དང་མཐུན་པའི་ཚུལ་མིག་མཐོང་ལག་ཟིན་ཡིན་པས།དེ་སྔོན་གྱི་བོད་ཡིག་གི་སྤྱི་འགྲོས་སུམ་རྟགས་དང་མཐུན་པ་ལ་ཁྱེད་ཀྱིས་བསམ་གཞིགས་ཀྱི་སྒོ་འཕར་འབྱེད་མ་མྱོང་ངམ།མ་མྱོང་ན་ཡང་བསྐྱར་གསལ་བོ་ཞིག་ལྟོས་དང་།བལྟས་རྗེས་སུ་ཆབ་སྤེལ་གྱི་རྩོམ་ཡིག་ཅིག་གི་རྗེས་སུ་འབྲང་མི་དགོས་པའི་མན་ངག་ཅིག་འཐོབ་ངེས།རྗེ་ཙོང་ཁ་པའི་དྲ་བ།